Lars Barfoed (KF), 2002-04-11:
Det har vist sig at være fuldstændig uholdbart - og det kunne man jo nok have sagt sig selv fra starten - at der er to myndigheder, der har overlappende kompetence til at fastsætte regler på det samme område i denne her sammenhæng, i
forbindelse med dette lovforslag, altså Fondsrådet og Forbrugerombudsmanden
Når sådan to instanser udsteder retningslinjer og regler, der overlapper hinanden og på nogle punkter er i indbyrdes strid med hinanden, så fører det til, at retningslinjernes troværdighed og reglernes troværdighed og retskraft bliver svækket.
Det fører til, at myndighederne, der udsteder disse retningslinjer og regler, bliver svækket, og det fører selvfølgelig også til en uholdbar retsusikkerhed både for virksomhederne og for forbrugerne.
Det er den situation, som dette lovforslag skal rette op på og vil rette op på.
Alle berørte instanser og interesser vil blive hørt i disse sager fremover, men der er ingen tvivl om, at det i sidste ende er økonomi- og erhvervsministeren, der har kompetencen til at fastlægge retningslinjerne og reglerne. I forhold til det forslag, der oprindelig blev sendt til høring, ja, der er der jo under indtryk af de mange og i vidt omfang ganske velovervejede kommentarer, der er sendt ind, sket nogle væsentlige ændringer.
Det vil sige, at man har i virkeligheden i meget høj grad imødekommet de forskellige bemærkninger, som de parter, der er interesseret i denne sag, har fremsendt til ministeriet.
Så jeg synes alt i alt, når vi taler om fastlæggelse af retningslinjer, at der er fundet en meget fin balance i det lovforslag, der nu foreligger.
Derudover indeholder lovforslaget også en række andre forslag end det, der vedrører Forbrugerombudsmanden og Fondsrådet, og hvem der nu har kompetencen til at fastlægge retningslinjer.
Der er spørgsmålet om at udvide Fondsrådet med en forbrugerrepræsentant.
Det er jo korrekt, som flere i høringssvarene har gjort opmærksom på, at der dermed er tale om en vis ændret balance i Fondsrådet i forhold til den kompromisløsning, som man fandt i 1995.
På den anden side er det altså væsentligt, at også de mindre investorer bliver repræsenteret i Fondsrådet, ikke mindst i lyset af, at almindelige forbrugere i stigende grad optræder som selvstændige investorer både på aktiesiden og på obligationssiden.
Hvad angår det foreslåede insiderregister, vil det uden tvivl bidrage til at skabe gennemsigtighed og dermed også have en præventiv effekt i forhold til ulovlig insiderhandel, så også det forslag kan vi støtte.
Vi synes også, det er i orden og rigtigt, at opgørelserne over handler i insiderregistrene sker gruppevis og som nettobevægelser.
Det er ikke tanken i sig selv, at insiderregistret skal bruges til at offentliggøre enkeltpersoners aktiebeholdninger og aktiehandler.
I det hele taget skal registeret indrettes så enkelt og ubureaukratisk som overhovedet muligt.
Jeg har noteret mig bemærkningerne bl.a. fra
Lønmodtagernes Dyrtidsfond og ATP om også at lade finansielle kontrakter som f.eks. aktieoptioner være omfattet af reglerne om insiderregisteret.
Det må vi se nærmere på.
I det hele taget vil vi selvfølgelig nu studere de mange høringssvar, der er kommet.
Der er for en stor dels vedkommende tale om meget tekniske bemærkninger; dem vil vi studere ganske nøje under udvalgsbehandlingen, så vi kan sikre os, at der er blevet taget hensyn til alle relevante bemærkninger.
Men Det Konservative Folkeparti kan som udgangspunkt støtte lovforslaget, som det ligger.